
АНДРИЋЕВА ПОЕТИКА ЗАГРАДЕ: ПРОБЛЕМИ ИНТЕРПРЕТАЦИЈЕ У ВОЈВОДИЋЕВИМ РАЗГОВОРИМА С АНДРИЋЕМ
Започета 1971. кроз стварно ауторово општење с Андрићем и као настојање да се створи пандан Разговорима с Крлежом (1970) Предрага Матвејевића, књига Судбина уметника: разговори с Ивом Андрићем Радослава (Радета) Војводића реализована је пак током 1975. године непосредно након Андрићеве смрти као имагинарни (145) дијалог и објављена је 1976. Војводићево дело настало је као драстична – и смела – промена изворне намере и циља: првобитно предвиђени као верни, из дијалога потекли, запис Андрићевих речи и мисли, Разговори се временом преобличавају у сведочанство властите списатељске уобразиље која се формира на свесном трагу Андрићевог Разговора с Гојом. Војводићева је књига, дакле, превасходно запис о Војводићу као писцу, потом и реч о Андрићу као предмету пишчеве рефлексије, али нипошто није запис о самој Андрићевој речи. У питању је дело које ступа у агон с Разговором с Гојом и у том надметању бива, наравно, поражено, будући да подухвату није дорасло. Циљ нашег рада није, међутим, пука негативна критика Војводићевог покушаја, већ анализа слабости услед којих његово дело сагледавамо као пораз. Такође, елементи Разговора с Андрићем, а нарочито Војводићеве интерпретације Андрићевог уметничког карактера, као и лајтмотивска поређења Андрића с Томасом Маном, пружају нам прилику да размотримо само Андрићево дело с обзиром на она његова обележја која Војводић маркира као ствар слабости и плашљивости.
[bookmark: _GoBack]Војводићев текст представља естетску и имагинацијску игру нарцисоидних и самопрегорних интенција, те дело чије је кључно својство лебдење над прагом с чије се једне стране налази првостепеност, самосврховитост и аутономија пишчевог хтења и стварања, а друге стране – властита другостепеност која уступа место Андрићу као предмету, интересу и сврси. Другачије речено, Судбина уметника истовремено је поетски спис који почива на иманентним текстуалним правилима и логици, који претендује на сопствено примарно право важења, те којем је Андрић средство, али је и текст који ангажује властити имагинацијски хоризонт као средство да се призове и осмисли сама Андрићева реч као циљ. Ма какво разматрање Војводићевог дела мора нужно узимати у обзир обе његове темељне равни, то јест како самобитну уметничку тежњу тако и усмереност ка Андрићу као сврси. Сходно томе, анализа садржине Судбине уметника, укључујући и тачке које карактеришемо као слабости, обавезује нас на уважавање двоструког карактера Војводићевог текста – посреди је продукт фантазије, као и коментар Андрићевог опуса. Нарав и својства Војводићеве творевине очигледни су и могу се проверити на примеру заграда. Реч је, наиме, о категорији која сачињава предмет Војводићеве контемплације Андрићевог дела – дакле, анализа Андрићеве поетике заграде, али се ради, такође, и о средству саме Војводићеве уметничке игре – према томе, заграда као елемент његовог текстуалног поступка.
Најпровокативнији и најпроблематичнији слој Судбине уметника несумњиво би се тицао вишекратног, такорећи рефренског ауторовог оптуживања Андрића за уметничку плашљивост (26) и „kukavičluk“ (140). Како је, у завршној белешци изнет, прокламовани Војводићев циљ при писању дијалога био у емфази „slobode stvaralačkoga čina“ (145) тако се замишљени разговор одвија као испитивање и својеврсна истрага Андрићевог добровољног самоспутавања и суздржавања. Материјални доказ за свој суд о стегнутости и неослобођености Андрићевог дела Војводић проналази управо у његовој употреби заграда. Не ради се о томе да Војводић препознаје опрезност, компромисност, склоност ка мери као одлике Андрићеве уметничке фигуре, већ о потоњем заоштравању процена које доводи до негативних вредносних и моралних судова: Андрићева суздржаност заправо је еуфемизам за његову плашљиву неслободу, која се манифестује кроз пишчеву употребу заграде. Ова није примарно сагледавана из призме своје унутрашње поетске логике и смисла (мада Војводић јесте свестан стварне интенционалности заграде у Андрићевој прози), већ најпре као пука потврда Војводићеве етичке оптужбе. 
Прегледности ради, наводимо неколико најупечатљивијих елемената Војводићеве критике и, условно речено, аргументације. Иницијални дијалог са живим Андрићем описан је на самом почетку Субине уметника као „poziv na opreznost i uzdržavanje“ (7), након чега следи Војводићево инсистирање на томе да је Андрић своје дело „opterećivao [...] sa previše opreznosti, ćutanja, skučenosti“ (19). Поређење Андрића с Достојевским и Маном на темељу њихове фигурације ђавола наводи напокон Војводића да нагласи како је „đavo u Avliji samo malo zamrdao repom, tako krišom, plašljivo“ (26), те да закључи како Андрићево:
ponašanje i celokupno njegovo delo kazuju tužnu povest o tome – kako ćutanje i nemešanje ni u šta, kako izvrdavanje pisca i čoveka da se IZJASNI postaje moćno oružje da se spase ljudska koža i da se ostane čist. Stvaralačka je sloboda time, opet, na neki način, ponižavana. Možda se nije moglo drugačije u tome vremenu. Danas se MORA to drugačije. (27)
Наводна осредњост неких текстова из Андрићевог опуса последица је „kompromisnih sudara sa društvom, ideologijama i politikom“, а његове врхунске творевине „ostaju sputane, ostaju ponegde i na pola puta – baš zato što je pisac uvek gledao da se ne zameri društvu“ (28). Опрез односи превагу над „talasom neočekivanoga, talasom pobune“, који се стављају у заграде, „čime se umetničko delo sputava i obuzdava“ (29). Лајтмотивски се пословична и у критици слављена Андрићева мудрост раскринкава као одсуство храбрости (31, 140), а текст писан као „dug prema delu i ličnosti Ive Andrića“ (145) кулминира ускликом: „dosta više sa tim kukavičlukom“ (140).
Премда је тешко одупрети се утиску да је политичко-идеолошка подобност Војводићева, видљива у издвојеном наводу, несумњиво у противречности с настрајем на евентуални Андрићев конформизам, наша намера није, наравно, да побијамо сваку појединачну ставку Војводићеве критике. Она је у начелу спорна будући да суштински потиче од жала што Андрић и његово дело, једноставно речено, нису другачији (рецимо, авангарднији). Речи из издвојеног цитата приближавају се граници партијске дијатрибе, и то није једини такав случај у Разговорима, чиме се изоштрава, у ствари огољава то да Војводићеви критеријуми и мерила при вредновању Андрићевог лика и дела нису превасходно естетски, а нису чак ни етички, већ су идеолошко-политички и политичко-морализаторски. То значи, једноставно речено, да Војводић не полази од аутономне првостепености Андрићевог уметничког и моралног права и избора, већ писцу и његовом делу намеће спољашње – своје или друштвене – узусе, кроз које онда мери Андрића, подвргавајући га заправо на тај начин властитим предрасудама.
Пошто аутор, међутим, има у крајњој линији право на свој вредносни суд, без обзира на то да ли је овај у појединостима ваљано утемељен (рецимо, оптужба за немешање и неизјашњавање пренебрегава случај из окупационе 1941. године, када се Андрић изјаснио самим својим одбијањем), ми се надаље усредсређујемо на оне аспекте Војводићеве критике који су подстицајни за наше литерарно изјашњење. Ту, најпре, мислимо на смисао честог поређења Андрића с Маном, с чиме је, потом, у спрези и начин на који се сагледава андрићевска заграда.
Наивно препознавање одређених тематских сличности или заједничких тачака између Андрића и Мана (као што су сукоби уметникове усамљеничке индивидуе с друштвом и прикази ђавола) води Војводића ка кривим и материјално нетачним интерпретацијама и закључцима. Наивност потиче од махом асоцијативног, дакле субјективног и доживљајног, а не методолошки поткрепљеног, успостављања веза између Андрића и Војводићевих омиљених страних аутора (евоциран је низ писаца, од Достојевског, до Жида и Џојса), док се некоректност огледа у каквоћи Андрићевог културолошког, па и моралног подређивања Ману. Наиме, у одељку „О уметнику у Проклетој авлији“ Војводић јукстапонира дух западне цивилизације, који је одражен Мановом прозом, духу оријенталне примитивности, који је оцртан у Андрићевом делу, одакле изводи не само разлике у приказу уметниковог страдања (Леверкиновог у Доктору Фаустусу, односно Ћамиловог у Проклетој авлији) него и тобож квалитативне разлике у мотивацији и самом начину приказивања, и то на Андрићеву штету. Мановска мотивација демоније уметникове пропасти преплетена је с културолошким луком и кодом Немачке и запада (рецимо, кроз стапање Леверкинове судбине с наслеђем класичне музике и филозофије), па исходи „novim svetlostima“ (22), насупрот чему „stradanje umetnika“ код Андрића завршава „u strahovladi primitivnoga mentaliteta, gde je poniženo sve ono što imalo naginje ka nekoj slobodi“ (22). Модели репрезентације саображени су културним контекстима, те се Андрићев затвара у опрезност и чува одстојање, за шта су пример – заграде, које „smetaju i remete prirodni tok zbivanja“ (32). Управо из ниске оваквих ставова изводе се већ навођени закључци о Андрићевој плашљивости, стегнутости, неслободи.
Неукусно је, ако не већ и апсурдно, говорити о „strahovladi primitivnoga mentaliteta, gde je poniženo sve ono što imalo naginje ka nekoj slobodi“ код Андрића у контексту похвале и истицања различитости Доктора Фаустуса, чија је тематска срж и свеколика смисаона усмереност везана за суноврат културе у варварство које ће кулминирати нацистичком суспензијом све слободе и терором. Скрећемо пак превасходно пажњу на истакнуте Војводићеве превиде, а који су у спрези с карактерисањем Андрићеве заграде. Војводићева је начелна теза та да мановске „novе svetlosti“ (којих, према нашем најдубљем уверењу, у Доктору Фаустусу као роману о сумраку човечности напросто нема) извиру из вредности духовних корена запада, за које је Андрић прикраћен, што онда условљава крутост и евентуалну неслободу, грч његовог дела. Таква вредносна поређења Војводић не износи само у поменутом другом одељку књиге но и другде, рецимо: „Man je pisao, kako u muzici ima najviše sumnjivog, kako je ona i dekadentna. Tu vrstu dekadencije mi nikada nismo doživeli. [...] Nivo svesti na kojemu smo i nivo civilizacije na našim terenima, rekao bih, nisu bili stasali za to“ (65; овде је реч Андрићева). Ми се, наравно, не расправљамо с утврђивањем повесног стања култура, већ указујемо на двојако криве конклузије о слободи уметника које Војводић одатле изводи: једна се грешка односи на извођење наводне Андрићеве неслободе из оријента као његовог миљеа, а друга се тиче препознавања тобожње светлости и слободе код Мана на основу његовог културног круга.
Војводић преоцењује класичну зрелу нарав Андрићевог дела и уметничког сензибилитета, сходно чему се пишчева етика мере и реда проглашава за лажну мудрост, која скрива стварну конформистичку плашљивост. Истовремено се превиђа чињеница да Ман себе управо самосвесно позиционира као класичног аутора чији је етос преовлађујуће одређен грађанском културом, а то значи: вредностима мере, реда, суздржаности, дистанце. Постулиране вредносне разлике између зрелог Мана и зрелог Андрића превиђају, наиме, заграду, то јест иронијско ограђивање, као такорећи срж Мановог поступка и изградње значења. Једну такву монументалну заграду представља у Доктору Фаустусу приповедач – класични филолог, представник грађанске културе Серенус Цајблом, то јест субјект који управља текстом и поступа према збиљи коју описује у битноме аналогно негативном начину на који Војводић разуме Андрићеву поетику. Манова склоност ка ексцесним, некласичним, граничним појавама властите културе и језичког наслеђа (од фигуре Фауста до Вагнера и Ничеа) увек је прерађена и преобличена кроз семантичке заграде, односно иронијску ревалоризацију и дистанцу.
Интерпретативно некоректно посезање за Маном у узајамној је спрези с наопаким тумачењем Андрића, нарочито Проклете авлије, те „izuzetne povesti“ (30), којој је припала незгода да буде потпора Војводићевим оптужбама. Уверење да су „kolebanja i kompromisi znatno, prejako povremeno, učestvovali u građenju“ Проклете авлије поткрепљује се путем фра-Петра као доказа за Андрићеву уметничку неслободу и страшљивост: Андрић прелама Ћамилову судбину преко фра-Петра, „jer je“, поучава Војводић, „tako lakše i manje ’opasno‛“ (30), као и стога што писац „tako još jednom izbegava da se opredeli ili da izdvoji Ćamilovu sudbinu“ (31). На трагу изнетог указује се на то да су заграде у Авлији инструмент опреза, који „degradira priču, snižava joj temperaturu i razblažava jarkost boja“ (32), а најзад се закључује: „Znam, to Andrić i hoće da postigne, ali mislim da je to mana a ne vrlina“ (32). Последње наведени исказ представља полуистину, из које исијава адорновски феномен полуобразованости. Посреди је заправо Војводићев дилетантизам, који слутње и мисли, чак и онда када су исправне, не може да изведе до ваљане и одрживе артикулације, будући да су темељи рђави. На пример, постоје индиције на нивоу целине Судбине уметника да је аутор свестан иманентне интенционалности Андрићевих текстова и сврхе конкретних поступака и средстава, укључујући и заграду; но конкретан став да Андрић њима у Авлији хоће да постигне деградацију и разводњавање приче показује неразумевање диспозиције елемената, склопа и поетског устројства целине тог дела. Уколико би се следила Војводићева сугестија, онда би из Проклете авлије ваљало елиминисати читаве обруче око приче о Ћамилу, редуковати наративни систем на једну повест, а њу прочистити од полифоније и дело лишити извора полисемије и уметничких дејстава, чиме би се, уместо поетске креације, добила наказа с баналном дидактичком амбицијом (да поучи о неправичности друштва које гуши слободоумље). 

